Bohunice (okres Ilava)

Bohunice sú obec na Slovensku v okrese Ilava. Obec sa nachádza na Strednom Považí, v podhorí Bielych Karpát.

 Názov obce 
Názov obce bol dlho nejednotný – od 18. stor. sa spomína ako Bohunicz alebo už ako Bohunice. Názov bol často zamieňaný s Jasl. Bohunicami a Bohunicami v Hontianskej župe – Levický okres. Samostatne boli rozlíšené ako Bohunice pri Pruskom alebo Bohunice nad Váhom začiatkom 20. storočia. Dnešný, všeobecne zaužívaný názov je Bohunice. 

 Dejiny 
Prvá písomná zmienka o obci je z roku 1229 ako Terra Bohwnycz. Neskôr Bohunice prešli vlastníctvom mnohých rodov a panstiev. Obec už na začiatku 14. storočia patrila Vršateckému panstvu, neskôr sa spomínajú rody Slopnajovcov a Chalupových (tieto rody však nemali pre Bohunice príliš veľký význam). Od 16. storočia bola obec pod vplyvom Jakušičovcov - rodu, ktorý mal korene v Chorvátsku.

Obec bola dlho roľnícka a obyvatelia sa živili najmä pestovaním, chovom a prácou na poli, výrobou destilátov. Bohunice sa vyvíjali ako potočná dedina, vedľa potoka sa nachádzali močidlá – vodné nádrže na močenie konopných stonkov, ktoré sa potom spracovávali na plátno. V obci mleli štyri mlyny, dodnes je zachovaný prostredný mlyn – Kazdov, ktorý dnes už nie je funkčný. 

Dominantou obce je neogotický kaštieľ z 19.storočia, vystavaný rodom Mednyanskych. Po rode Mednyanskych patrili Bohunice rodu Ríznerovcov, ktorým príbuzná bola spisovateľka Ľudmila Podjavorinská. Od júla 2012 je kaštieľ s priľahlým areálom obnovený a sprístupnený verejnosti. Slúži ako Múzeum regiónu Bielych Karpát.

Za pozoruhodnosť môže byť taktiež označený morušovník rastúci za kaštieľom, dnes opomínaný až často zabudnutý cenný zdroj resveratrolu.

Niektorí obyvatelia obce bojovali na frontoch 1. svetovej vojny, ako súčasť Trenčianskeho pešieho pluku. 17 z nich vo vojne padlo. Ich mená sú vytesané do stĺpa na miestnom cintoríne. V 2. svetovej vojne nezahynul žiadny obyvateľ, ale obec a priľahlé chotáre boli miestami bojov, bombardovania a ostreľovania.

Nemecké vojská mali opravárne a muničné sklady v záhrade neogotického kaštieľa, ktorý dali vystavať Mednyanskí.

Jedným z mála archeologických nálezov bol nález pozostatkov mamuta v roku 1945, no skelet a kly sa poškodili pri výkopových prácach. V totalitných rokoch sa s rozvojom fabrík dostávali k práci v mestách. Veľa obyvateľov pracovalo taktiež v kameňolome nad obcou.

Obyvateľstvo
Obec má k 31.12.2022 771 obyvateľov.

Národnostné zloženie

Náboženské zloženie

 Pamiatky 
V obci sa nachádza neogotický kaštieľ, ktorý dali vystavať Mednyanskí. V roku 1866 bola v záhrade postavená aj kaplnka, kde majú Mednyanskí kryptu.

 Dobrovoľný hasičský zbor 
V obci funguje od roku 1925 Dobrovoľný hasičský zbor (DHZ Bohunice). Zakladateľom a prvým veliteľom bol Ján Kresánek (učiteľ v miestnej ľudovej škole) a predsedom bol Ondrej Zlatoš. V súčasnosti má 52 členov, z toho je 22 aktívnych (18 mužov a 4 ženy). Veliteľom zboru je Andrej Pastorek (od 2019), predsedom Michal Prekop (od 2014).  

Technickú výbavu zboru predstavujú:

 Vozidlá 
 Cisternová automobilová striekačka Iveco DAILY CAS 15
 Technické vozidlo Avia A31
 Špeciálne vozidlo BRP CAN AM Traxter HD9 (štvorkolka, určená do ťažkého terénu)

 Ostatná technika 
 protipovodňový vozík
 prenosné požiarne striekačky
 čerpadlá a elektrocentrály (rôzne druhy)

Zbor taktiež vlastní funkčnú historickú ručnú striekačku z roku 1905. Striekačka bola v roku 2013 renovovaná členmi zboru. Zbor každý rok zastrešuje aj tradičné kultúrne podujatia ako sú fašiangy, stavanie májov, Bohunické hody, Vianočný punč,... Členovia zboru sa každý rok zúčastňujú previerok pripravenosti a tiež aj pohárových súťaží, na ktorých reprezentujú obec.

14 členov pôsobí v zložke DHZO, teda Dobrovoľnom hasičskom zbore obce. Na rozdiel od DHZ, sa členovia DHZO venujú aj zásahovej činnosti, teda likvidácii požiarov, pomoci pri povodniach a iných nežiaducich udalostiach. Členovia DHZO Bohunice sú zároveň aj členmi DHZ Bohunice.

 Významné osobnosti 
 MUDr. Lukáš Suchánek - lekár v Prahe, pochovaný na miestnom cintoríne
 Ján Matejko - maliar, výtvarník a pedagóg
 Božena Riznerová–Obrová - operná speváčka a filmová herečka
 Ľudovít Rizner - člen rodiny majiteľov kaštieľa, jeho busta má čestné miesto v parku v Trenčíne
 Ľudmila Riznerová Podjavorinská - blízka príbuzná s rodinou Ríznerovcov, bola sestrou majiteľa kaštieľa, okolitá malebná príroda a bohunický kaštieľ často slúžil ako zdroj odpočinku a inšpirácie pre spisovateľkinu tvorbu

 Referencie 

 Iné projekty 

 Externé odkazy 



Kategória:Obce okresu Ilava